Jurinová, Erika, poslankyňa NR SR (2016-10-26):
Ďakujem pekne. Kolegyňa v podstate premostila a začala už rozprávať o systéme poskytovania sociálnych služieb formálnych, to znamená v zariadeniach sociálnej starostlivosti. Ale v závere, možnože to naozaj veľmi široko povedala a vysvetlila celú problematiku, že teda tým, že by sme presúvali tú starostlivosť na štát, to znamená, že by sme mali podporovať tie sociálne zariadenia, tak náš sociálny systém to absolútne nezvládne. Takže verím, že mnohí sa pripojíte k tomu, že jednoduchšia a pre štát lacnejšia forma a alternatíva je podporiť v dostatočnom množstve, v dostatočnej sile, dostatočnej v zmysle finančnej podpory, je podporiť práve tých neformálnych opatrovateľov. Nezastavme sa pri tom, že zvýšime opatrovateľský príspevok o 27 euro, tak ako to navrhuje vládna novela. Ak by sme zvýšili opatrovateľom opatrovateľský príspevok na sumu dnešnej priemernej, teda minimálnej mzdy okolo tých 355 euro, je to náklad pre štát 55 miliónov. Zdá sa vám to hrozivé číslo. Ale ak ste počúvali dobre to, čo hovorila kolegyňa, do roku 2019 nám hrozí nárast počtu seniorov, nieže hrozí, to je proste realita, narastie počet seniorov o 200-tisíc, o 200-tisíc. A keby sme brali, že len desať percent z toho budú ľudia, ktorí si budú vyžadovať a budú potrebovať sociálnu starostlivosť, to je 20-tisíc ľudí. A naše zariadenia dokopy poskytujú dnes 15-tisíc lôžok alebo kapacitu zhruba 15-tisíc klientov sú schopní prijať. A tu sme prišli k veľkému problému. Táto kapacita, ktorá je dnes vo veľkej miere naplnená, vieme, že pri verejných poskytovateľoch je až preplnená, vieme, že existujú poradovníky práve preto, že tí verejní poskytovatelia služieb sú na tom finančne lepšie, lebo sa im dopláca zo štátnych zdrojov. Z vrecka každého jedného občana ide aj na služby, ktoré poskytuje verejné zariadenie. Naopak, neverejní poskytovatelia, ktorí sú často terčom kritiky aj vlády, aj vládnych poslancov, tým musia na tú službu doplácať najmä ich príbuzní. Podľa mňa takto nastavený systém je vysoko nespravodlivý, a preto mi dovoľte, aj keď sa to možno netýka tohto zákona, dať výzvu, verejne vyzvať vládu aj vládnych poslancov, aby už v tomto roku, pred tým, ako príde zákon o štátnom rozpočte, pred tým, ako dokončíme druhé čítanie zákona o sociálnych službách, urobili takú zmenu, aby sa sanovali tie najväčšie škody, aby nedochádzalo v podstate až k tragédiám, kedy mnohé neverejné zariadenia alebo zariadenia, ktoré poskytujú službu seniorom, ale teda ide o neverejných poskytovateľov, budú nútení so svojou činnosťou skončiť. Kto tých seniorov zoberie, ak vieme, že ten pomer verejných a neverejných poskytovateľov je takmer rovnaký? Zhruba cez 9-tisíc ľudí je v zariadení verejných, necelých 9-tisíc ľudí je v zariadeniach neverejných. Preto naozaj seriózna výzva pre vládnych poslancov aj vládu samotnú, urobte ten krok, zvýšte aspoň to, aspoň, aj keď to nebude možno systémovo. Vieme, že sa pripravuje nová novela zákona o sociálnych službách, ale urobte ten krok a ihneď im navýšte buď príspevok z odkázanosti, alebo príspevok na finančné zabezpečenie neverejných poskytovateľov zo sumy, ktorá ani nezodpovedá stavu spred prijatia zákona o sociálnych službách spred roka 2008. Zvýšte im to na príspevok na 420 euro, ktorý požadujú, o ktorom hovoria, ak bude aspoň toto prijaté, budú vedieť naplniť literu zákona o zvýšení minimálnej mzdy. Takže toto je krok, ktorým môžete zachrániť poskytovateľov, nie poskytovateľov, môžete zachrániť seniorov, ktorým sú poskytované služby v neverejných zariadeniach. A mimo tejto výzvy vás žiadam o podporu nášho návrhu zákona, ktorý má za cieľ zvýšiť príspevok na opatrovanie teda neformálnym opatrovateľom na sumu 355 euro a ochrániť príjem danej rodiny až do výšky, priemernej výšky invalidného dôchodku. Je nespravodlivé, tak ako je náš systém kompenzácií nastavený, preto po viacerých rokoch máme šancu pomôcť rodinným opatrovateľom alebo teda neformálnym opatrovateľom aspoň zvýšením príspevku a zvýšením ochrany príjmu. Ďakujem pekne.